Castel dël Valentin

Ël castel dël Valentin a l'é un-a dle residense sabàode.
As treuva a Turin, al sénter dël parch dël Valentin, an riva ëd Pò.
Dal 1859 a l'é stàit sede dla Scola d'aplicassion për j'anginié, peui dventà ël Politécnich ëd Turin; al di d'ancheuj a òspita ij cors d'architetura.

A l'é l'ùnica dle tre venerìe costruìe ant ël sécol ch'a fa XVII ant ij parch fòra dle muraje ch'a l'é goernasse fin-a al di d'ancheuj: ël palass dël Regio Parch a l'é andàit dësblà durant l'assedi dël 1706 e ël castel ëd Mirafior a l'é stàit campà giù pòch apress esse stàit edificà.

Stòria
Ël castel dël Valentin a l'era stàit catà dël 1559 da Gioann de Brosses che dël 1577 a l'ha passalo al prinsi Emanuel Filibert.

Ij travaj dël castel dël di d'ancheuj a son anandiasse dël 1633, ordinà da Cristin-a ëd Fransa, vidoa ëd Vitòrio Medeo I, për arcostruilo ant lë stil fransèis.
A son euvra ëd Carl ëd Castlamont giutà da sò fieul Medeo e a son ëstàit livrà dël 1660.

Fin-a al sécol ch'a fa XIX ël castel e l'é restà fòra dal perìmeter urban.

Ël nòm
Ai temp antich ant ës castel as costumava fé na festa ai 14 ëd fërvé, di 'd san Valentin; le dame a ciamavo Valentin sò sivalié servent.
Da sòn a smija ch'a sia vnù ël nòm dël castel.

Casteldelvalentin